РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/175-17

10. октобар 2017. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 3. ОКТОБРА 2017. ГОДИНЕ

Седница је одржана у згради Дома Народне скупштине са почетком у 11,08 часова.

Седницом је председавао мр Милован Дрецун, председник Одбора.

Седници су присуствовали: Горан Богдановић, заменик председника Одбора и чланови Одбора: Славиша Ристић, Божидар Делић, Миљан Дамјановић и заменици чланова Одбора: Зоран Радојичић и Немања Шаровић.

Седници Одбора оправдано нису присуствовали: Мирко Крлић, члан, Миодраг Линта, члан, Јелена Мијатовић, члан, Милован Кривокапић, члан, Мирослав Лазански, члан, Александар Чотрић, члан, Звонимир Стевић, члан, Јасмина Николић, члан, Гордана Чомић, члан, Бошко Обрадовић, члан и Тања Томашевић Дамјановић, члан.

Поред чланова Одбора седници су присуствовали и народни посланици, који нису чланови Одбора: Марија Јањушевић и Ђорђе Вукадиновић.

Седницу је отворио народни посланик мр Милован Дрецун, председник Одбора и констатовао да је присутно 6 чланова Одбора односно заменика чланова Одбора. С обзиром на непостајање кворума за одлучивање, председавајући је рекао да ће се радити у складу с чланом 72. став 5. Пословника Народне скупштине.

Имајући у виду да је седницу сазвао на захтев 6 народних посланика чланова Одбора за Косово и Метохију, председавајући је рекао да ће се у складу са чланом 71. став 4. радити према Дневном реду наведеном у Захтеву за одржавање седнице:

1. Разматрање ситуација на Косову и Метохији након давања подршке Српске листе новоформираној „влади“ у Приштини.

Пре преласка на рад према Дневном реду, председник је подсетио да ће се придржавати времена за расправу и радити по Пословнику Народне скупштине у складу са чланом 75.

У расправи су учествовали: Миљан Дамјановић, члан, Горан Богдановић, заменик председника Одбора, Славиша Ристић, члан, Божидар Делић, члан, Зоран Радојичић, заменик члана и Марија Јањушевић, народна посланица, која није члан Одбора.

Миљан Дамјановић је изнео примедбу на непостојање кворума, као и због неприсуства представника Канцеларије за Косово и Метохију седници. У даљем излагању изнео је став о стању „de iure“ и „de facto“ на КиМ помињући Бриселски споразум и Резолуцију СБ ОУН 1244.

Као меру одржавања реда на седници, председник Одбора је у складу са чланом 109. и 117. Пословника Народне скупштине изрекао две опомене, Миљану Дамјановићу, народном посланику, члану Одбора за Косово и Метохију.

Председавајући је у обраћању, присутне још једном подсетио на одредбе Пословника, у складу са којима је сазвао седницу.

Горан Богдановић је предложио одлагање седнице Одбора, како због непостојања кворума, тако и због неприсуства представника Канцеларије за КиМ и представника Српске лите, који би одговарали на питања посланика у вези са темом, тј. дневним редом седнице.

Славиша Ристић је изнео примедбу да је седница Одбора у односу на Захтев касно заказана и затражио објашњење око уласка Српске листе у коалицију са Рамушем Харадинајем.

Божидар Делић се сложио са излагањима претходних посланика у вези одлагања седнице. Зоран Радојичић је обавестио присутне да је заједно са својим колегама, приликом посете Косовској Митровици претходног дана био каменован из возила у покрету и изнео став у вези са уласком Српске листе у „владу“ у Приштини. Марија Јањушевић је у оквиру свог излагања дала појашњења у вези поменутог напада.

Председник Одбора је осудио свако насиље, посебно када је у питању насиље над колегама народним посланицима.

Пошто више није било пријављених за реч, председавајући је закључио Седму седницу Одбора.

Седница је завршена у 12,00 часова.

Обрађен тонски снимак је саставни део записника.

СЕКРЕТАР ОДБОРА ПРЕДСЕДНИК ОДБОРА

Јелена Ђорић мр Милован Дрецун